เปิดบ้านนางลาวัณย์ อุปอินทร์ ศิลปินแห่งชาติปี 2559 เป็นแหล่งเรียนรู้งานจิตรกรรมครบวงจรแห่งใหม่ย่านบางกอกใหญ่
นายชวน หลีกภัย ประธานรัฐสภาและประธานสภาผู้แทนราษฎร เป็นประธานในพิธีเปิดบ้านศิลปินแห่งชาติ นางลาวัณย์ อุปอินทร์  ศิลปินแห่งชาติ สาขาทัศนศิลป์ (จิตรกรรม) ปี  2559  ที่บ้านเลขที่ 8 ซอยวังเดิม 3 แขวงวัดอรุณ เขตบางกอกใหญ่  ซึ่งกรมส่งเสริมวัฒนธรรมจัดขึ้นเพื่อสืบสานและเผยแพร่มรดกภูมิปัญญาของศิลปินแห่งชาติ นางลาวัณย์ อุปอินทร์ ศิลปินแห่งชาติ และส่งเสริมบ้านศิลปินแห่งชาติที่มีความพร้อมให้เป็นพื้นที่แหล่งเรียนรู้ทางวัฒนธรรม ที่จะสร้างการเรียนรู้ให้แก่เด็กและเยาวชนในชุมชนจนก่อเกิดเป็นแรงบันดาลใจและภาคภูมิใจในรากเหง้ามรดกภูมิปัญญาทางวัฒนธรรม บ้านศิลปินแห่งชาติถือเป็นแหล่งสั่งสมองค์ความรู้ภูมิปัญญา จึงส่งเสริมให้มีการเผยแพร่ให้เป็นแหล่งเรียนรู้ สร้างเสริมทักษะและถ่ายทอดประสบการณ์จากศิลปินแห่งชาติสู่เด็กและเยาวชนได้สืบสานมรดกภูมิปัญญาของศิลปินแห่งชาติ ให้คงอยู่คู่ชุมชนและสังคมสืบไปสำหรับครูลาวัณย์ อุปอินทร์ ถือเป็นศิลปินหญิงคนแรกของประเทศไทยที่ได้รับยกย่องเชิดชูเกียรติให้เป็นศิลปินแห่งชาติ สาขาทัศนศิลป์ (จิตรกรรม) และเป็นบัณฑิตหญิงคนแรกที่จบปริญญาตรี คณะจิตรกรรม มหาวิทยาลัยศิลปากรโดยรัชกาลที่ 9 ทรงพระกรุณาโปรดเกล้าฯให้ถวายงานเขียนพระบรมสาทิสลักษณ์ และพระสาทิสลักษณ์พระบรมวาศานุวงศ์ ในหลายสถานที่  รวมถึงเขียนภาพประดับในพระตำหนักภูพิงคราชนิเวศน์  ผู้สนใจเยี่ยมชมได้ ณ House of Upa-In ระหว่างวันพุธ – อาทิตย์ เวลา 13.00 น.-17.00 น.